“በየአደባባዩ እየጮህን ሳይሆን ሪቫን እየቆረጥን የጀመርነውን በሙሉ እናጠናቅቃለን”ጠቅላይ ሚኒስትር አብይ አህመድ
አዲስ አበባ፦ “በየአደባባዩ እየጮኸን ሳይሆን ሪቫን እየቆረጠን የጀመርነውን በሙሉ እናጠናቅቃለን” ሲሉ ጠቅላይ ሚኒስትር አብይ አህመድ አስታወቁ። በአዲስ አበባ ከተማ የተገነባውና በሰዓት 80 ሺህ ዳቦ የሚያመርተው ሸገር ዳቦ ፋብሪካ ተመርቋል።
ጠቅላይ ሚኒስትር ዶክተር አቢይ አህመድ በምረቃው ላይ ባደረጉት ንግግር፥ “አዲስ አበባን፣ ክልሎችን፣ ኢትዮጵያን ብሎም አፍሪካን እንለውጣለን” ፤ “ኢትዮጵያ የጀመረቻቸውን ሥራዎች በሙሉ ታጠናቅቃለች፤ ይህንንም በየአደባባዩ እየጮኸች ሳይሆን ሪቫን እየቆረጠች ነው” ብለዋል።
ፋብሪካው የዳቦ ፋብሪካ ብቻ ሳይሆን፤ በምግብ ራሳችንን የመቻል ፍላጎታችንን፣ ከድህነት የመውጣት ጥማትን እና የብልጽግና ጎዳናን አመላካች እንደሆነ ጠቁመዋል። ለምግብነት የሚውሉ በርካታ ፍጆታዎችን አገሪቱ በውጭ ምንዛሪ እያስገባች መሆኑን ያመለከቱት ጠቅላይ ሚኒስትሩ፣ እንዲህ አይነት ፋብሪካዎች መቋቋማቸው ፋይዳቸው የጎላ መሆኑን አመልክተዋል ።
መንግሥት በቀጣይ ሁለት ዓመታት ስንዴን ከውጭ ማስገባት የማቆም ፍላጎት እንዳለው በመግለጽ፤ ለዚህም የሙከራ ምርቶች መጀመራቸውን አስታውቀዋል። በአፋር በአዋሽ ተፋሰስ በኦሞ ተፋሰስ፣ በኦሮሚያ፣ በደቡብ ኦሞና በሱማሌ ክልል ሰፋፊ የስንዴ እርሻዎች በዚህ ዓመት መጀመራቸውን ጠቁመዋል።
በተጨማሪም 20 ሺህ ሔክታር ማልማትና ከእያንዳንዱ ሔክታር የተሻለ ምርት መሰብሰብ የሚያስችል ልምድ የተወሰደ በመሆኑ በቀጣይ ዓመትም ከ100 ሺህ ሔክታር በላይ የማምረት ዕቅድ መያዙን ተናግረዋል።
በዚህም ሴክተሩን ለመቀላቀል የሚሹ አካላትን መንግሥት ጥሪ ማድረጉንም አስታውሰው፣ ሜድሮክ ይህንን የዳቦ ፋብሪካ በአጭር ጊዜ ውስጥ ገንብተው ማስረከባቸው ለአገራቸው ያላቸውን አለኝታነትና ቁርጠኝነት ያሳዩ ናቸውም ብለዋል። በቀጣይም በተለያዩ የመሠረተ ልማት ሥራዎች ላይ ተሳትፏቸውን እንዲያጎለብቱ ጥሪ አስተላልፈዋል። አስፈላጊ በሆኑ ጉዳዮች ላይ መንግሥት ከጎናቸው እንደሚሆንም ገልፀዋል።
መንግሥት ለሮማ ካቶሊክ ቤተክርስቲያን መሪ ያቀረበው ዘመናዊ የዳቦ ማሽን አቅርቦትም ተቀባይነት ማግኘቱን ገልፀዋል። በዚህም በዋና ዋና የአገሪቱ
 ከተሞች መሰል የዳቦ መጋገሪያ ማሽን በድጋፍ ለማበርከት ቃል መግባቱን ገልፀዋል።
በተጨማሪም የዱባይ አልጋ ወራሽ መሐመድ ቢን ዛይድ አልናህያንም ከፍ ያለ ፋብሪካ ለመገንባት ቃል መግባታቸውን እና ይህም በቅርቡ ወደ ሥራ የሚገባ መሆኑንም አመልክተዋል። እነዚህ አሁን የተገነቡ እና ወደ ፊት የሚገነቡ ፋብሪካዎች በቀን ዳቦ ለማግኘት ለሚያዳግታቸው ሕፃናት ዳቦ እንዲያገኙ የሚያስችሉ መሆናቸውን ተናግረዋል።
በኢትዮጵያ በ10 ወራት ፋብሪካ ገንብቶ ማጠናቀቅ የሚታሰብ አልነበረም ያሉት ጠቅላይ ሚኒስትር ዶክተር አቢይ፥ ሚድሮክ ከነበረበት ድክመት ተላቆ ፋብሪካውን በዚህ ፍጥነት ማጠናቀቅ መቻሉ ለሌሎችም ትምህርት የሚሆን ነው ብለዋል።
ስንዴ ማምረት ብቻ ሳይሆን ምርቶቹን ወደ አግሮ ኢንዱስትሪ መቀየር አስፈላጊ መሆኑንም የገለፁት ጠቅላይ ሚኒስትሩ፣ ለዚህም ለግሉ ዘርፍ ጥሪ መቅረቡን አስታውሰዋል። መንግሥት ላቀረበው ጥሪ ሼክ መሐመድ ሁሴን አሊ አላሙዲ ፈጣን ምላሽ መስጠታቸውን
 በመግለፅ፤ የሸገር ዳቦ ፋብሪካም እውን እንዲሆን በማድረጋቸው ምስጋናቸውን አቅርበዋል። የኢትዮጵያ መንግሥት ሁሌም ከጎናቸው እንደሆነም አረጋግጠዋል።
የአዲስ አበባ ከተማ አስተዳደር ምክትል ከንቲባ ኢንጅነር ታከለ ኡማ በበኩላቸው የከተማዋን ነዋሪዎች ችግር በአጭር ጊዜ ለመፍታት ከታቀዱ ሥራዎች መካከል የሸገር ዳቦ ፋብሪካ ዋነኛው መሆኑን ገልፀዋል።
የፋብሪካው ግንባታ የልምድና የእውቀት ሽግግር የተደረገበት፣ የአመራር ብቃት የታየበትና መተባበርና መደጋገፍ የተስተዋለበት ነበርም ብለዋል። በሁሉም ዘርፎች ይህንን መሰል ቀናነት ከቀጠለ በአጭር ጊዜ የኢትዮጵያን ከፍታና ብልፅግና ማጉላት ይቻላል ሲሉም ተናግረዋል።
በከተማዋ የተጀመሩት መሠረተ ልማቶች የወጣቶችን፣ የእናቶችንና መላ ነዋሪዎችን ታሳቢ ያደረጉና አዲስ አበባን እንደስሟ የሚያዘምኑ መሆናቸውንም ገልፀዋል። የሸገር ዳቦ ማምረቻው ተገንብቶ እውን እንዲሆን ለተሳተፉ አካላት ምስጋና አቅርበዋል።
የሚድሮክ ኢትዮጵያ ዋና ሥራ አስፈፃሚ አቶ አብነት
 ገብረ መስቀል በበኩላቸው፥ ሜድሮክ ኢትዮጵያ ለአዲስ አበባ እና አካባቢዋ ነዋሪ ህዝብ በከፍተኛ ጥራት እና በተመጣጣኝ ዋጋ ዳቦ አምርቶ ማቅረብ እንዲቻል የሸገር ዳቦ ፋብሪካን ገንብቶ ለፍሬ አብቅቷል ብለዋል።
በ41 ሺህ ካሬ ሜትር ላይ ያረፈው ፋብሪካው፤ የዳቦ እና የዱቄት ፋብሪካ፣ የሻይ ቅጠል ማቀነባበሪያ እና 120 ሺህ ኩንታል ስንዴ ማከማቸት የሚያስችል አራት ጎተራዎች እንዳሉት አስታውቀዋል።
በስድስት ሺህ ካሬ ሜትር ላይ ያረፈው የዳቦ መጋገሪያ ፋብሪካው በሰዓት 80 ሺህ ዳቦ የሚያመርት መሆኑን እና በቀን በሦስት ፈረቃ እስከ ሁለት ሚሊየን ዳቦ እንደሚያመርትም ገልፀዋል።
የሸገር ዳቦ ፋብሪካ ግንባታ በአጠቃላይ በ900 ሚሊየን ብር ወጪ መከናወኑን ያስታወቁት አቶ አብነት፥ አጠቃላይ ወጪውም በሚድሮክ እህት ኩባንያዎች የተሸፈነ መሆኑን አስታውቀዋል።
ፋብሪካው ከምርት እስከ ማከፋፈል ሂደት ቁጥራቸው 3 ሺህ 400 ለሚደርሱ ዜጎች የሥራ ዕድል የሚፈጥር መሆኑንም ገልፀዋል።
አዲስ ዘመን ሰኔ 19/2012
በጋዜጣው ሪፖርተር